לא תשלל קצבת תלויים מאלמנה שהיא ידועה בציבור - פסקדין
מיקומך באתר: עמוד ראשי >> מגזין >> דיני עבודה >> לא תשלל קצבת תלויים מאלמנה שהיא ידועה בציבור
לא תשלל קצבת תלויים מאלמנה שהיא ידועה בציבור
מאת: אורנית אבני-גורטלר, עו"ד | תאריך פרסום : 13/11/2006 12:09:00 | גרסת הדפסה
עבל 1407/04, המוסד לבטוח לאומי נגד נחמה פריימן
בית הדין הארצי לעבודה קבע בדעת רוב, כי אלמנה אשר נחשבת כידועה בציבור, ואשר לה ולבן זוגה שני ילדים משותפים, תמשיך לקבל מהמוסד לביטוח לאומי קיצבת תלויים.
המשיבה קבלה קצבת תלויים מ-1976, ושלילת הקצבה נעשתה על ידי המוסד לביטוח לאומי ב-1994, כאשר נודע לו שיש לה שני ילדים ושהיא חיה כידועה בציבור, וזאת בהסתמכו על סעיף 135 לחוק הביטוח הלאומי, שכותרתו היא אלמנה שחזרה ונישאה.
סגנית הנשיא, השופטת אלישבע ברק-אוסוסקין, דחתה את עמדת המל"ל, וקבעה כי מצבה של אלמנה שנשאת אינו זהה למצבה של אלמנה שחיה כידועה בציבור. לדבריה: "כאשר שוללים זכות יש לקחת בחשבון שידועים בציבור הם מצב לבילי, לא יציב... יחסים של ידועים בציבור אינם יציבים, קל לצאת מהיחסים. אלמנות יוצרות קשרים שונים מבלי להיכנס למחויבויות... כאשר אין מחוייבות בדרך של נישואין מהם ניתן להשתחרר בגירושין בלבד, אין מקום לשלול את קצבת התלויים ממי שיש לה ידוע בציבור".
השופט יגאל פליטמן קבע בדעת מיעוט, כי אין מקום להבדיל בין אלמנה המקבלת קצבת תלויים אשר הקימה תא משפחתי חדש שלא בהתאם לדרישות הדת וההלכה, לבין אלמנה שחזרה ונישאה כדין, וזאת לאחר בחינת הראיות והוכחה כי ניתן לראות את בני הזוג כידועים בציבור.